“Olam.uz” portali yana ishlamay qoldi

Kecha “Olam.uz” portali saytda texnik ishlar ketayotganini pesh qilib, ishlamay qoldi. Portalning ijtimoiy tarmoqlardagi sahifalarida texnik tanaffus haqida hech qanday ma’lumot berilmadi.

Barcha foydalanuvchilar ko‘nglidan beixtiyor “portalning yanvar oyidagi taqdiri takrorlanmayaptimikin?” degan shubha o‘tgan bo‘lishi tabiiy.
iLike.uz blogida yozilishicha, o‘tgan safar “Olam”ning yopilishi kattagina shov-shuvlarga sabab bo‘lgan bo‘lsa, bu safar deyarli hech qanday gap-so‘z paydo bo‘lmadi. “Bunga portalning yozda qaytib kelgan bo‘lsa-da, baribir avvalgi darajaga yeta olmagani sabab bo‘lgandir?” — deyiladi blog xabarida.
iLike.uz “Olam” tarixidagi ba’zi muhim sanalarni keltirib o‘tdi. Ma’lum bo‘lishicha, portal 2011-yilning 1-martida ochilgan. 3-iyunga keliboq, u yerga bir kunda tashrif buyuradiganlar soni 3000 nafarga yetgan. Ko‘p o‘tmay, 18-iyul kuni portalda “Mening Olamim” ijtimoiy tarmog‘i ishga tushdi. O‘sha yilning 29-noyabriga kelib, tarmoq foydalanuvchilari soni 30 mingni tashkil qildi.
Portalning shuhrati cho‘qqiga chiqqan kunlardan biri — 2012-yilning 5-oktabrda saytni kuniga 46 ming foydalanuvchi ziyorat qilishi ma’lum bo‘ldi. 2013-yilning 19-yanvarida esa “Olam” o‘z faoliyatini to‘xtatdi. Oradan yarim yil o‘tib, 5-avgustda portal yana o‘z ishini tikladi.
Qiziq, “Olam.uz” portali haqiqatan ham yopildimikan? Uning keyingi taqdiri qanday bo‘larkan?